sukhrobnurali/uzbek-legal-corpus huggingface dataset:
OʻZBEKISTON RESPUBLIKASINING TASHQI IQTISODIY FAOLIYAT MILLIY BANKINI TASHKIL ETISH TOʻGʻRISIDA
(decree, 1991-09-07)

“Oʻzbekiston Respublikasining Davlat mustaqilligi asoslari toʻgʻrisida”gi Oʻzbekiston Respublikasi Qonuniga muvofiq, xalqaro iqtisodiy munosabatlar sohasida mustaqil siyosatni roʻyobga chiqarish, tashqi iqtisodiy faoliyatga xizmat koʻrsatishni taʼminlash va uning samaradorligini oshirish, respublikaning valyuta mablagʻlarini jamlash va ulardan aniq maqsadni koʻzlab foydalanish maqsadida: 1. Oʻzbekiston Respublikasining Tashqi iqtisodiy faoliyat milliy banki tashkil etilsin. 2. Oʻzbekiston Respublikasining Tashqi iqtisodiy faoliyat milliy banki oʻzining boshqa banklar bilan oʻzaro munosabatlarini shartnomaviy asosda qurishi, chet el valyutasidagi operatsiyalarni esa “Banklar va bank faoliyati toʻgʻrisida”gi Oʻzbekiston Respublikasi Qonunining 17-moddasiga muvofiq amalga oshirishi belgilab qoʻyilsin. 3. Shu narsa belgilab qoʻyilsinki, Oʻzbekiston Respublikasidagi yuridik shaxslar va fuqarolarning valyuta mablagʻlari Tashqi iqtisodiy faoliyat milliy bankida, respublika hududida ishlovchi boshqa vakolatli banklarda saqlanadi. Respublikaning yuridik shaxslari va fuqarolari 1991-yil 1-noyabrigacha oʻzlarining valyuta mablagʻlarini ana shu banklar hisobiga oʻtkazsinlar. Respublika hududidan tashqarida valyuta hisoblari faqat Oʻzbekiston Respublikasi Davlat bankining ruxsati bilangina ochiladi. 4. Oʻzbekiston Respublikasi Prezidenti huzuridagi Vazirlar Mahkamasi: Oʻzbekiston Respublikasining Tashqi iqtisodiy faoliyat milliy bankining nizom va zaxira jamgʻarmalarini tashkil etish, moddiy-texnika bazasini vujudga keltirish va mustahkamlash, uni yuqori malakali mutaxassislar bilan taʼminlash tadbirlarini koʻrsin; bir oy muddat ichida Tashqi iqtisodiy faoliyat milliy bankining nizomini ishlab chiqsin va tasdiqlasin hamda Ushbu Farmondan kelib chiqadigan “Banklar va bank faoliyati toʻgʻrisida” gi Oʻzbekiston Respublikasi Qonuniga oʻzgartishlar va qoʻshimchalar kiritish haqidagi takliflarni tayyorlasin. 5. Oʻzbekiston Respublikasi Davlat banki Oʻzbekiston Respublikasining Tashqi iqtisodiy faoliyat milliy bankiga oʻz ishlarini tashkil etishda amaliy yordam bersin.
ITTIFOQ IDORALARINING 1991-YILDA VALYUTA RESURSLARIDAN FOYDALANIShNING ALOHIDA TARTIBINI BELGILOVChI HUJJATLARINING OʻZBEKISTON RESPUBLIKASI HUDUDIDA AMAL QILIShINI TOʻXTATIB QOʻYISh HAQIDA
(decree, 2020-09-28)

Oʻzbekiston Respublikasining davlat mustaqilligi asoslari toʻgʻrisida Oʻzbekiston Respublikasi Oliy Kengashi VI sessiyasining qaroriga va “Oʻzbekiston Respublikasining tashqi iqtisodiy faoliyati toʻgʻrisida”gi Oʻzbekiston Respublikasi Qonunining 2-moddasiga muvofiq, shuningdek tashqi bozorda respublikaning manfaatlarini himoya qilishni yanada mustahkamlash maqsadida: Respublikada ishlab chiqariladigan va umumdavlat ahamiyatiga molik mollar yuzasidan ruxsatnoma berish va ularga soliq miqdorini belgilash masalalarini Ittifoq idoralari ixtiyoriga oʻtkazishni koʻzda tutuvchi SSSR Prezidentining “1991-yilda valyuta resurslaridan foydalanishning alohida tartibi haqida”gi 1990-yil 2-noyabr Farmoni 3, 4 va 6-moddalari hamda 7-moddasining ikkinchi qismi qoidalari; “1991-yilda valyuta fondlarini tuzish toʻgʻrisida” SSSR Vazirlar Kengashining 1990-yil 8-dekabrdagi 1253-son qarorining 2, 4 va 6-bandlari. Shuningdek SSSR Davlat banki va boshqa Ittifoq idoralarining Ushbu qarorning 10-bandiga muvofiq qabul qilgan hujjatlarning Oʻzbekiston Respublikasi hududida amal qilishi toʻxtatib qoʻyilsin. Oʻzbekiston Respublikasi Prezidenti huzuridagi Vazirlar Mahkamasi (oʻrtoq B.S.Hamidov) bir hafta muddat ichida respublikada valyuta fondlarini tuzish toʻgʻrisidagi qaror loyihasini tayyorlasin.
OʻZBEKISTON RESPUBLIKASI MUDOFAA IShLARI VAZIRLIGINI TUZISh TOʻGʻRISIDA
(decree, 1991-09-06)

Oʻzbekiston Respublikasining davlat mustaqilligini, fuqarolarning konstitutsiyaviy huquqlari va erkinliklarini hamda respublikaning hududiy yaxlitligini himoya qilish maqsadida “Oʻzbekiston Respublikasining Davlat mustaqilligi asoslari toʻgʻrisida”gi Qonuniga muvofiq Oʻzbekiston Respublikasi Mudofaa ishlari vazirligi tuzilsin. Oʻzbekiston Respublikasi Prezidenti huzuridagi Vazirlar Mahkamasi mazkur masala yuzasidan tegishli qaror qabul qilsin.
1991-YIL 5 SENTYABRDAGI
(decree, 1991-09-05)

Oʻzbekiston Respublikasining “Davlat mustaqilligi asoslari toʻgʻrisida”gi Qonun, “Oʻzbekiston Respublikasining Davlat mustaqilligi toʻgʻrisida”gi Oliy Kengashining Bayonoti munosabati bilan va respublika jamoatchiligining koʻpdan koʻpistaklarini hisobga olib: 1. Toshkent shahridagi V.I. Lenin nomli maydonni Mustaqillik maydoni deb qayta nomlash toʻgʻrisidagi xalq deputatlari Toshkent shahar Sovetining taklifi qabul qilinsin. 2. Oʻzbekiston Respublikasi Prezidenti huzuridagi Vazirlar Mahkamasi mustaqillik maydonida oʻrnatilgan “Ozodlik” haykalining eng yaxshi loyihasi uchun respublika tanlovi eʼlon qilsin. 3. Qoraqalpogʻiston Respublikasi Vazirlar Kengashi, viloyat ijroiya Komitetlari va Toshkent shahar ijroiya komiteti ushbu Farmoniga asoslanib, bir oy muddat ichida maʼmuriy-hududiy birliklarning nomlari toʻgʻrisidagi tegishli takliflarni tayyorlasinlar va Oʻzbekiston Respublikasi Prezidenti huzuridagi Vazirlar Mahkamasiga taqdim etsinlar. Ushbu Farmon imzolangan paytdan boshlab kuchga kiradi.
Oʻzbekiston SSR Ministrlar Sovetining 1990-yil 29-maydagi 224-son qarorining ayrim bandlarini oʻz kuchini yoʻqotgan deb hisoblash toʻgʻrisida
(resolution, 2021-02-22)

1991-yilning 10-martidan boshlab jumhuriyatning barcha hududida ayrim oziq-ovqat va nooziq-ovqat mollarini norma boʻyicha sotish joriy qilinganligi munosabati bilan Vazirlar Mahkamasi qaror qiladi: Oʻzbekiston SSR Ministrlar Sovetining “Oʻzbekiston SSR aholisiga oziq-ovqat va nooziq-ovqat mollari sotishni barqarorlashtirishga doir muvaqqat choralar haqida” 1990-yil 29-maydagi 224-son qarori 2-bandining birinchi xatboshi va 6-bandi oʻz kuchini yoʻqotgan deb hisoblansin.
KPSSNING OʻZBEKISTON SSR HUDUDIDA MULKI TOʻGʻRISIDA
(decree, 1991-08-29)

Respublika mehnatkashlarining koʻpdan koʻpistak va talablarini, jamiyatda sodir boʻlayotgan yanada demokratiyalash jarayonlarini eʼtiborga olib, Oʻzbekiston SSRning Davlat mustaqilligi toʻgʻrisidagi Deklaratsiyasiga va SSSR Prezidentining “Sovet Ittifoqi Kommunistik partiyasining mulki toʻgʻrisida” 1991-yil 24-avgustdagi Farmoniga amal qilib: 1. Sovet Ittifoqi Kommunistik partiyasining Oʻzbekiston SSR hududidagi butun mulkini respublika mulki, yaʼni umumxalq mulki deb eʼlon qilaman. 2. Oʻzbekiston SSR Prezidenti huzuridagi Vazirlar Mahkamasi va joylardagi xalq deputatlari Sovetlari ushbu Farmonni roʻyobga chiqarish borasida zarur ishlarni amalga oshirib, respublika mulki deb eʼlon qilingan qonunlarga muvofiq foydalanishni taʼminlasinlar. Mazkur Farmon imzolangan paytdan boshlab kuchga kiradi.
Davlat simfonik orkestrini Oʻzbekiston milliy simfonik orkestriga aylantirish toʻgʻrisida
(resolution, 1991-08-28)

Vazirlar Mahkamasi qaror qiladi: Oʻzbekiston simfonik muzikasini yanada rivojlantirish va targʻib qilish maqsadida OʻzSSJ Madaniyat vazirligining Davlat simfonik orkestrini Oʻzbekiston Milliy simfonik orkestriga aylantirish toʻgʻrisidagi taklifi qabul qilinsin.
IJODIY UYuShMALAR, KOʻNGILLI JAMIYATLAR VA JAMGʻARMALARNI PARTIYA TASARRUFIDAN ChIQARISh TOʻGʻRISIDA
(decree, 2020-09-28)

Oʻzbekiston SSR Konstitutsiyasiga va “Oʻzbekiston SSRda jamoat birlashmalari toʻgʻrisida” gi Oʻzbekiston SSR Qonuniga asoslanib, Oʻzbekistonda demokratik oʻzgartishlarga yangi omil bagʻishlash maqsadida: 1. Oʻzbekiston SSR hududida faoliyat koʻrsatayotgan ijodiy uyushmalar, koʻngilli jamiyatlar va jamgʻarmalar, ularning boʻlimlari va korxonalari partiya tasarrufidan chiqarilsin. 2. Bundan buyon yuqorida koʻrsatilgan uyushmalar, jamiyatlar va jamgʻarmalarda siyosiy partiyalar hamda harakatlarning tashkiliy tuzilmalarini barpo etishga yoʻl qoʻyilmaydi deb belgilab qoʻyilsin. Mazkur Farmon imzolangan paytdan kuchga kiradi.
1991-YIL 25-AVGUSTDAGI
(decree, 1991-08-25)

Mamlakatda vujudga kelgan ahvolni eʼtiborga olib va respublika manfaatlarini himoya qilish maqsadida: 1. Respublika Ichki ishlar vazirligi va Davlat xavfsizligi komiteti Oʻzbekiston SSR ning qonuniy tasarrufiga olinsin. 2. Mazkur idoralarning rahbarlari ikki hafta muddat ichida Ichki ishlar vazirligi va Davlat xavfsizligi komiteti idoralarining maqomi hamda Nizomini qaytadan koʻrib chiqib, birinchi navbatda respublika va uning fuqarolari xavfsizligini, manfaatlarini muhofaza qilishni nazarda tutsinlar. 3. Respublika hududida joylashgan SSSR Ichki ishlar vazirligining ichki qoʻshinlari bevosita Oʻzbekiston SSR Prezidentiga boʻysundirilsin. 4. Oʻzbekiston SSR Oliy Kengashi Rayosatiga juda qisqa muddatda respublikaning Davlat mustaqilligi toʻgʻrisidagi Qonun loyihasini tayyorlash va uni Oʻzbekiston SSR Oliy Kengashining navbatdan tashqari sessiyasi muhokamasiga taqdim etish taklif qilinsin. 5. Oʻzbekiston SSR Ichki ishlar vazirligi, Davlat xavfsizligi komiteti, prokuraturasi va adliya idoralari, shuningdek, respublika hududida joylashgan ichki qoʻshinlar, Turkiston harbiy okrugi qismlari va qoʻshilmalari partiyadan holi qilinsin. Belgilab qoʻyilsinki, bundan buyon yuqorida koʻrsatilgan idoralar va muassasalarda siyosiy partiyalar va harakatlarning yangi tashkiliy tuzilmalarini vujudga keltirishga yoʻl qoʻyilmaydi. 6. Mazkur mahkamalarning rahbarlari davlat hokimiyati va boshqaruvi idoralari bilan birgalikda ushbu Farmon munosabati bilan ishdan boʻshaydigan shaxslarni ishga joylashtirish uchun barcha choralarni koʻrsinlar. Ushbu Farmon imzolangan paytdan boshlab kuchga kiradi.
1991-YIL 21 AVGUSTDAGI
(decree, 1991-08-21)

Mamlakatda yuzaga kelgan ijtimoiy-siyosiy vaziyatda va SSSRda Favqulotda holat davlat komiteti tuzish toʻgʻrisidagi qarorga koʻra, Oʻzbekiston SSR Oliy Kengashi Rayosati va Oʻzbekiston SSR Prezidenti huzuridagi Vazirlar Mahkamasining Qoraqalpogʻiston Respublikasi, viloyatlar va Toshkent shahar rahbarlari ishtirokida 1991-yil 20-avgustda boʻlgan qoʻshma majlisining Bayonotiga muvofiq, shuningdek, ijroiya, huquqni muhofaza qilish hamda boshqa hokimiyat va boshqaruv organlarining ishlarida ziddiyatlarga yoʻl qoʻymaslik maqsadida quyidagilar belgilab qoʻyilsin: 1. Oʻzbekiston SSR hududida hokimiyat va boshqaruv idoralari, korxonalar, tashkilotlar hamda muassasalarning qabul qilgan barcha qarorlari va ularning ijrosi SSSR va Oʻzbekiston SSR Konstitutsiyalariga hamda qonunlariga, Oʻzbekiston SSR Prezidentining farmonlariga, Oʻzbekiston SSR Oliy Kengashi bilan Oʻzbekiston SSR Prezidenti huzuridagi Vazirlar Mahkamasining qarorlari hamda farmoyishlariga soʻzsiz mos kelishi kerak. 2. SSSRda Favqulotda holat davlat komitetining SSSR Konstitutsiyasi hamda qonunlariga, Oʻzbekiston SSR Konstitutsiyasi hamda qonunlariga zid keladigan farmonlari va qarorlari haqiqiy emas, deb hisoblansin. Mazkur Farmon imzolangan vaqtdan boshlab kuchga kiradi.
Oʻzbekiston SSJ Prezidenti huzuridagi Vazirlar Mahkamasining “Chakana narxlarning isloh qilinishi munosabati bilan Oʻzbekiston SSJ aholisini ijtimoiy himoyalash tadbirlari haqida”gi 1991-yil 25-martdagi 65-son qaroriga qisman oʻzgartish kiritish toʻgʻrisida
(resolution, 1994-08-05)

SSJI Prezidentining “Chakana narxlar oshganligi munosabati bilan aholi koʻrgan zararning oʻrnini qoplashga oid qoʻshimcha tadbirlar toʻgʻrisida” 1991-yil 13-maydagi Farmoniga muvofiq Vazirlar Mahkamasi qaror qiladi: I. Oʻzbekiston SSJ Prezidenti huzuridagi Vazirlar Mahkamasining “Chakana narxlarning isloh qilinishi munosabati bilan Oʻzbekiston SSJ aholisini ijtimoiy himoyalash tadbirlari haqida” 1991-yil 25-martdagi 65-son qaroriga quyidagi oʻzgartishlar kiritilsin: 1) 13-band quyidagi tahrirda bayon qilinsin: “Bolalar assortimentidagi mollar va maktab kiyim-kechaklari narxlarining oshganligi munosabati bilan bolali va oʻquvchi yoshlari boʻlgan oilalarga bir yil hisobiga quyidagi miqdorlarda kompensatsiya toʻlovlari joriy etilsin: a) 6 yoshgacha boʻlgan bolalar uchun — 400 soʻm; b) 6 yoshdan 13 yoshgacha boʻlgan bolalar uchun — 440 soʻm; v) 13 yoshdan katta boʻlgan kunduzgi umumtaʼlim maktablari oʻquvchilari uchun — 530 soʻm; g) Hukumat qaroriga binoan kiyim-kechak va ovqat bilan taʼminlanmagan hunar-texnika bilim yurtlarining oʻquvchilari uchun — 530 soʻm; d) 13 dan 18 yoshgacha boʻlgan bolalar uchun: texnikum va oʻrta maxsus oʻquv yurtlari oʻquvchilari, oliy oʻquv yurtlarining talabalari uchun stipendiya bilan birga — 280 soʻm; ishlayotgan, mehnat daftarchalari boʻlgan yoshlar uchun ish haqi bilan birga — 280 soʻm; nogironlik boʻyicha pensiya yoki nafaqa olayotgan yoshlar uchun, turar joylaridagi tegishli organlar orqali — 280 soʻm. Koʻrsatib oʻtilgan toʻlovlar yilning har choragida teng miqdorda berib borilsin”. 2) 14-banddagi “v” kichik bandning oxirgi xatboshi quyidagi tahrirda bayon qilinsin: “bolalar va maktab assortimenti buyumlarining ancha qimmatlashganligi munosabati bilan bolali va oʻquvchi yoshlari boʻlgan oilalarga toʻlovlar”. II. Mazkur qarorda koʻzda tutilgan kompensatsiya toʻlovlarining yangi miqdorlari va boshqa oʻzgartishlar 1991-yilning ikkinchi yarmidan boshlab kuchga kiritiladi.
V.I. Lenin nomidagi Toshkent davlat dorilfununi huzuridagi yuridik institutini Toshkent davlat yuridik institutiga aylantirish haqida
(resolution, 1991-08-15)

Davlat va huquqni muhofaza qilish organlarida ishlash uchun yuqori malakali yuridik kadrlar tayyorlashni yanada yaxshilash, shuningdek bozor iqtisodiyoti sharoitida jumhuriyat xalq xoʻjaligini ular bilan taʼminlash maqsadlarida Vazirlar Mahkamasi qaror qiladi: 1. 1991-yil 10-avgustdan eʼtiboran Oʻzbekiston SSJ Oliy va oʻrta maxsus taʼlim vazirligining V.I.Lenin nomidagi ToshDU huzuridagi yuridik instituti negizida, OʻzSSJ Adliya vazirligi tasarrufiga oʻtkazgan holda, Toshkent davlat yuridik instituti tashkil etilsin. Jumhuriyatda yuridik kadrlar tayyorlash, davlat, xoʻjalik va ijtimoiy-madaniy qurilish sohalarida ilmiy tadqiqotlarning hamda ilmiy-amaliy ishlanmalarning sifat jihatidan yangi va samarali tizimini yaratish boʻyicha OʻzSSJ Adliya vazirligi bilan yuridik instituti oʻrtasidagi oʻzaro aloqalar haqida 1991-yil 5-avgustda shartnoma tuzilganligi maʼlumot uchun qabul qilinsin. 2. OʻzSSJ Oliy va oʻrta maxsus taʼlim vazirligi bir oy muddat ichida V.I. Lenin nomidagi ToshDU huzuridagi yuridik institutining foydalanishida boʻlgan asosiy fondlar, oborot mablagʻlar, binolar, oʻquv korpuslari, yotoqxonalar va ularga yondosh boʻlgan hududlar va boshqa mulklar OʻzSSJ Adliya vazirligiga oʻtkazilsin. 3. OʻzSSJ Adliya vazirligi bir oy muddat ichida institutning nizomini, tuzilishini hamda shtatlari roʻyxatini ishlab chiqsin va tasdiqlasin. 4. OʻzSSJ Moliya vazirligi Toshkent davlat yuridik institutini mablagʻ bilan taʼminlash masalasini koʻrib chiqsin va hal qilsin. 5. OʻzSSJ Prezidenti huzuridagi Vazirlar Mahkamasining 1991-yil 29-martdagi 73-son qarori oʻz kuchini yoʻqotgan deb hisoblansin.
MEHNATKAShLARGA BERILADIGAN OYLIK KOMPENSATSIYA TOʻLOVLARINING ENG OZ MIQDORINI OShIRISh TOʻGʻRISIDA
(resolution, 1993-10-19)

Oʻzbekiston SSJ Prezidenti huzuridagi Vazirlar Mahkamasining “Chakana narxlarning isloh qilinishi munosabati bilan Oʻzbekiston SSJ aholisini ijtimoiy himoya qilish choralari haqida” 1991-yil 25-martdagi 65-son qaroriga muvofiq oyiga kamida 60 soʻm kompensatsiya toʻlovi belgilangan. Shu bilan birga, xalq isteʼmoli mollarining, oziq-ovqat va xizmatlarning narxlari jadal oshib ketganligi munosabati bilan, shuningdek Oʻzbekiston SSJ Oliy Kengashi Rayosatining isteʼmol fondi boʻyicha cheklashlarni bekor qilish haqida 1991-yil 22-iyuldagi 322-XII-son qaroriga muvofiq koʻpgina vazirliklar va idoralar, korxonalar va tashkilotlar oʻz xodimlari uchun oylik kompensatsiya toʻlovlarining eng oz miqdorini qoʻshimcha ravishda oshirish yuzasidan kompleks chora-tadbirlarni amalga oshirdilar. Yoqilgʻi-energetika, mashinasozlik komplekslari va boshqa komplekslarning koʻpgina korxonalari va tashkilotlarida kompensatsiya miqdorlarini 100 soʻmgacha oshirish uchun mablagʻlar izlab topildi. Yuqori unumli mehnat qilishga ragʻbatni kuchaytirish, mehnatkashlar turmush darajasining pasayishiga yoʻl qoʻymaslik, jumhuriyat aholisini ijtimoiy himoya qilish yuzasidan avvalroqdan aniq choralarni roʻyobga chiqarish maqsadlarida Vazirlar Mahkamasi qaror qiladi: 1. Xoʻjalik hisobidagi vazirliklar va idoralarning, birlashmalar va korxonalarning, ularning mulkchilik shaklidan qatʼi nazar, oʻz mablagʻlari hisobidan 1991-yilning avgust oyidan boshlab xodimlarga toʻlanadigan oylik kompensatsiya toʻlovlarining eng oz miqdorini kamida 100 soʻmgacha oshirish toʻgʻrisidagi takliflari qabul qilinsin. 2. Oʻzbekiston SSJ Moliya vazirligi mazkur qarorning 1-bandi talablarini hisobga olib, bir oy muddat ichida Vazirlar Mahkamasiga budjetda turuvchi tashkilotlarning xodimlariga toʻlanadigan qoʻshimcha kompensatsiya toʻlovlarini qoplash manbalari toʻgʻrisida taklif kiritsin. 3. Qarorning bajarilishini nazorat qilish Vazirlar Mahkamasi Raisining oʻrinbosari oʻrtoq B.S. Hamidovga yuklatilsin, unga shu yilning 15-sentabrida qarorning qanday bajarilayotganligi toʻgʻrisida axborot berish topshirilsin.
Oʻzbekiston SSJ Prezidenti huzuridagi Vazirlar Mahkamasining “Chakana narxlarni isloh qilish toʻgʻrisida” 1991-yil 29-martdagi 74-son qarorini qisman oʻzgartish toʻgʻrisida
(resolution, 1993-10-19)

Jumhuriyatga yetkazib berilayotgan etil spirtining qimmatlashganligi, elektr energiyasiga tariflarning va uzumning texnik navlari xarid narxlarining oshganligi, shuningdek, chakana narxlarning isloh qilinishiga muvofiq kompensatsiya toʻlovlari munosabati bilan Vazirlar Mahkamasi qaror qiladi: 1. Oʻzbekiston SSJ Davlat narxlar qoʻmitasi, “Uzplodoovoshchvinprom” konserni va OʻzSSJ Savdo vazirligining talon boʻyicha sotish uchun va erkin sotish uchun araq, shuningdek, quruq va kuchaytirilgan uzum vinolari, oddiy konyaklar, shampan vinolari va vijillab turadigan vinolarga 1—5-ilovalarga muvofiq qayd etilgan narxlarni belgilash toʻgʻrisidagi takliflari qabul qilinsin. Vino-araq mahsulotlarining yangi chakana narxlari 1991-yil 5-avgustdan joriy qilinsin. Shu munosabat bilan Oʻzbekiston SSJ Prezidenti huzuridagi Vazirlar Mahkamasining 1991-yil 29-martdagi 74-son qarori 5-punktining birinchi xatboshidagi “shuningdek, araqning” soʻzlari chiqarib tashlansin. 2. “Uzplodoovoshchvinprom” konserni OʻzSSJ Savdo vazirligi va Oʻzbekbirlashuv bilan birgalikda ishlab chiqarilayotgan markali vinolar assortimentini kengaytirish, sifatini yaxshilash hamda ularni tijorat narxlari boʻyicha sotish uchun savdo shoxobchalariga yetkazib berishni koʻpaytirish yuzasidan ikki hafta muddat ichida Vazirlar Mahkamasiga takliflar kiritsin. 3. “Uzplodoovoshchvinprom” konserniga ishlangan vino materiallarini jumhuriyatdan tashqariga shartnoma narxlarida, ularga xomashyo resurslari uchun olinadigan oborot soligʻini qoʻshgan holda, sotishga ruxsat etilsin. 4. OʻzSSJ Moliya vazirligi: jumhuriyatdan tashqariga olib ketiladigan vino materiallari uchun olinadigan oborot soligʻi stavkalarini ishlab chiqsin va ularni yetkazib beruvchi korxonalarga yetkazsin; mazkur qaror bilan tasdiqlangan yangi chakana narxlardan kelib chiqqan holda vino-araq mahsulotlarini sotishdan olinadigan oborot soligʻi stavkalarini qayta koʻrib chiqsin; “Uzplodoovoshchvinprom” konserni korxonalarining budjet bilan oʻzaro munosabatlariga tegishli oʻzgartishlar kiritsin. 5. Oʻzbekiston SSJ Davlat narxlar qoʻmitasi araq, vino va konyaklarning chakana narxlari, vinoning ulgurji narxlari preyskurantlarini tasdiqlasin va ularni tegishli tashkilotlarga yetkazsin. 6. OʻzSSJ Savdo vazirligi, Oʻzbekbirlashuv va savdo shoxobchalariga ega boʻlgan boshqa vazirliklar va idoralar belgilangan tartibda vino-araq mahsulotlari qoldiqlarini qayta narxlasinlar.
XALQ TAʼLIMI, SOGʻLIQNI SAQLASh, IJTIMOIY TAʼMINOT, MADANIYAT VA ARXIV MUASSASALARI XODIMLARI ISh HAQI STAVKALARINING VA LAVOZIM MAOShLARINING YaNGI MIQDORLARINI TASDIQLASh TOʻGʻRISIDA
(resolution, 1993-10-19)

Bozor munosabatlariga oʻtish sharoitlarida xalq taʼlimi, sogʻliqni saqlash, ijtimoiy taʼminot, madaniyat va arxiv muassasalari xodimlarini ijtimoiy himoya qilishni kuchaytirish, ular ish haqining ishlab chiqarish tarmoqlari xodimlarining mehnat haqi darajasidan orqada qolayotganligini bartaraf etish maqsadida Vazirlar Mahkamasi qaror qiladi: 1. Xalq taʼlimi, sogʻliqni saqlash, ijtimoiy taʼminot, madaniyat va arxiv muassasalarining yetakchi kasblari xodimlarining ish haqi stavkalari va lavozim maoshlari SSSR Davlat mehnat qoʻmitasining 1991-yil 20-martdagi 70-son qaroriga muvofiq belgilansin. Koʻrsatib oʻtilgan qarorda nazarda tutilgan mehnatga haq toʻlash shartlari 1991-yilning 1-iyulidan joriy qilinsin. 2. Jumhuriyat faxriy unvonlariga ega boʻlgan shaxslarning ish haqi stavkalariga va lavozim maoshlariga ilovaga muvofiq miqdorlarda har oyda beriladigan ustamalar belgilansin. 3. OʻzSSJ Xalq taʼlimi vazirligi, OʻzSSJ Oliy va oʻrta maxsus taʼlim vazirligi, OʻzSSJ Sogʻliqni saqlash vazirligi, OʻzSSJ Madaniyat vazirligi hamda boshqa manfaatdor vazirliklar va idoralar ikki hafta muddat ichida mazkur qarorda koʻzda tutilgan lavozimlarga malaka talablarini hamda xalq taʼlimi, sogʻliqni saqlash, ijtimoiy taʼminot, madaniyat muassasalari va tashkilotlari va arxiv muassasalari xodimlari layoqatini tekshirishdan oʻtkazish toʻgʻrisidagi tavsiyanomalarni belgilangan tartibda tasdiqlasinlar va ularni muassasalar va tashkilotlarga yetkazsinlar, shuningdek tasarrufidagi muassasalar va tashkilotlarda navbatdan tashqari layoqatni tekshirishni va qayta tarif belgilashni oʻtkazish ustidan nazoratni taʼminlasinlar. Mutaxassis kadrlarni, ularning kasbiy tajribalari, mahoratlari va bajaradigan ishlarining murakkabligini hisobga olib, joy-joyiga qoʻyishni taʼminlasinlar. Mazkur qaror bilan tasdiqlangan stavkalar va maoshlar layoqatni tekshirish va qayta tarif belgilash natijalariga qarab aniqlanadi. 4. OʻzSSJ Mehnat vazirligi OʻzSSJning tegishli vazirliklari va idoralari bilan birgalikda qishloqda, jumhuriyatning chekka va kam oʻzlashtirilgan rayonlarida band boʻlgan mazkur qarorda koʻrsatilgan muassasalar va tashkilotlar xodimlarining stavkalari va maoshlarini oshirishning tabaqalashtirilgan miqdorlarini belgilash boʻyicha taklifni ikki oy muddatda ishlab chiqsin va kiritsin. 5. OʻzSSJ Moliya vazirligi xodimlar ish haqining oshirilishi bilan bogʻliq qoʻshimcha xarajatlarni moliyaviy taʼminlasin.
Oʻzbekiston SSJ Prezidenti huzuridagi Vazirlar Mahkamasining “Yangi va qayta ishlangan meva-sabzavot mahsulotlarini Jumhuriyatdan chetga chiqarish tartibi toʻgʻrisida” 1991-yil 29-iyundagi 180-son qaroriga qoʻshimchalar kiritish haqida
(resolution, 2021-02-22)

Vazirlar Mahkamasi qaror qiladi: Oʻzbekiston SSJ Prezidenti huzuridagi Vazirlar Mahkamasining “Yangi va qayta ishlangan meva-sabzavot mahsulotlarini jumhuriyatdan chetga chiqarish tartibi toʻgʻrisida” 1991-yil 29-iyundagi 180-son qarori 4-bandining ikkinchi xatboshi “va 1991-yil 20-iyuldagi 196-son qaroriga” soʻzlari bilan toʻldirilsin.
“EL” XALQARO UYuShMASI HAQIDA
(resolution, 2021-02-22)

Toshkent ishbilarmonlar uchrashuvining oʻtkazilishi natijasida Oʻzbekiston bilan xorijiy jamoat va ishbilarmonlar doiralari, firmalar, banklar, korporatsiyalarning vakillari bilan, shu jumladan, vatandoshlar va ularning chet ellardagi milliy jamoat tashkilotlari bilan iqtisodiy va madaniy aloqalarni mustahkamlash uchun keng yoʻl ochildi. Vazirlar Mahkamasi qaror qiladi: 1. Vazifalari Oʻzbekiston bilan chet ellarda istiqomat qilayotgan vatandoshlar oʻrtasida maorif, madaniyat, sanʼat, adabiyot, turizm sohalaridagi aloqalarni mustahkamlash, shuningdek, qoʻshma korxonalar barpo etishdan iborat boʻlgan “El” xalqaro uyushmasini roʻyxatdan oʻtkazish haqida OʻzSSJ Adliya vazirligining 1991-yil 17-iyuldagi 21-son qarori maʼqullansin. 2. Toshkent shahar ijroiya qoʻmitasi va OʻzSSJ Savdo vazirligi uyushmani joylashtirish va unga bozor fondidan avtomashinalar (“GAZ-24” va “VAZ-21063”) hamda mebel ajratishda yordam bersinlar.